Na temelju članka 33. stavka 1. Zakona o udrugama („Narodne novine“, broj [74/14](https://www.zakon.hr/cms.htm?id=18799), [70/17](https://www.zakon.hr/cms.htm?id=18801), [98/19](https://www.zakon.hr/cms.htm?id=40755) i 151/22), članka 1. stavka 5., članka 6. stavka 2. i članka 10. Uredbe o kriterijima, mjerilima i postupcima financiranja i ugovaranja programa i projekata od interesa za opće dobro koje provode udruge („Narodne novine“, broj 26/15 i 37/21) i članka 40. Statuta Grada Makarske („Glasnik Grada Makarske“, broj 3/21), Gradsko vijeće Grada Makarske na \_\_\_\_sjednici održanoj dana \_\_\_\_\_\_\_.\_\_\_\_\_\_godine, donosi

**PRAVILNIK**

**o davanju poslovnih prostora na korištenje udrugama**

**I. OPĆE ODREDBE**

**Članak 1.**

Ovim se Pravilnikom utvrđuju uvjeti, mjerila i postupci za davanje poslovnih prostora i skloništa (u daljnjem tekstu: prostori) u vlasništvu Grada Makarske (u daljnjem tekstu: Grad) na korištenje udrugama za provođenje aktivnosti od interesa za opće dobro.

Odredbe ovog Pravilnika odgovarajuće se primjenjuju i na druge organizacije civilnoga društva.

**Članak 2.**

  Aktivnost od interesa za opće dobro, u smislu ovog Pravilnika, je aktivnost koja doprinosi zadovoljavanju potreba građana i koja podiže kvalitetu života građana Grada u područjima:

1. zaštite ljudskih prava i sloboda,
2. zaštite okoliša, prirode i održivog razvoja,
3. socijalnog i humanitarnog značenja,
4. razvoja i promicanja znanosti, obrazovanja i predškolskog odgoja te cjeloživotnog učenja,
5. kulture i umjetnosti,
6. tehničke i informatičke kulture,
7. sporta (planinarenje, jedrenje, ribolov, veslanje, nogomet, ragbi i dr.),
8. zaštite zdravlja,
9. traganja i spašavanja,
10. dobrovoljnog vatrogastva,
11. zaštite, brige i izobrazbe djece i mladih te njihovom aktivnom sudjelovanju u društvu,
12. prevencije neprihvatljivog ponašanja djece i mladeži,
13. socijalnog i humanitarnog značenja za unapređenje kvalitete života osoba s invaliditetom i djece s teškoćama u razvoju, starijih i nemoćnih,
14. prevencije i borbi protiv svih oblika ovisnosti,
15. promicanja vrijednosti iz Domovinskog rata, branitelja i njihovih obitelji, stradalnika, promicanja i razvoja volonterstva, socijalnih usluga i humanitarnoj djelatnosti,
16. zaštite životinja, poljoprivrede, šumarstva i lovstva,
17. zaštite i očuvanja kulturnih dobara, održivog razvoja, razvoja lokalne zajednice, međunarodne razvojne suradnje,
18. promicanja jednakosti i ravnopravnosti te mirotvorstva i borbe protiv nasilja i diskriminacije,
19. razvoja demokratske političke kulture,
20. europskih integracija i fondova Europske unije,
21. zaštite i promicanja prava manjinskih društvenih skupina,
22. zaštite i promicanju prava nacionalnih manjina,
23. poticanja i razvoja socijalnog poduzetništva,
24. zaštite prava potrošača,
25. razvoja turizma,
26. i drugo.

**Članak 3.**

Gradski prostori se dodjeljuju na korištenje udrugama javnim natječajem. Poslovni prostori za korištenje udrugama određuju se sukladno mogućnostima Grada, uz posebnu pažnju da se racionalno koriste svi gradski prostori.

Gradski prostori koji služe za zadovoljavanje potreba građana za opskrbom i uslužnim obrtničkim djelatnostima i prostori na atraktivnim lokacijama, u pravilu, ne daju se na korištenje udrugama.

**II. RASPISIVANJE I UVJETI JAVNOG NATJEČAJA**

**Članak 4.**

  O raspisivanju javnog natječaja za dodjelu gradskih prostora na korištenje udrugama odlučuje zaključkom gradonačelnik.

Zaključak iz stavka 1. ovoga članka sadrži popis gradskih prostora za dodjelu na korištenje udrugama.

Obavijest o raspisivanju javnog natječaja se objavljuje u dnevnom tisku, a javni natječaj na internetskoj stranici Grada i na oglasnoj ploči Grada.

Obavijest sadrži predmet javnog natječaja, podatak o tome gdje se tekst javnog natječaja objavljuje, rok podnošenja prijave te po potrebi i druge podatke.

**Članak 5.**

Tekst javnog natječaja sadrži: podatke o gradskom prostoru (adresu, površinu, namjenu i visinu naknade za korištenje), vrijeme na koje se prostor daje na korištenje, podatke tko može sudjelovati u natječaju, uvjete za prijavu na natječaj, sadržaj prijave, način prijave, rok i mjesto podnošenja prijave, kriterije i mjerila za bodovanje, uputu o pravu prigovora na Prijedlog liste prvenstva za dodjelu pojedinog gradskog prostora i drugo po potrebi.

**Članak 6.**

Postupak javnog natječaja provodi Komisija za provođenje natječaja i otvaranje ponuda za davanje u zakup poslovnih prostora u vlasništvu Grada (u daljnjem tekstu: Komisija).

Zadaća Komisije je otvaranje zaprimljenih prijava, utvrđivanje koje prijave ispunjavaju uvjete natječaja, razmatranje i bodovanje prijava koje ispunjavaju uvjete natječaja sukladno kriterijima i mjerilima za bodovanje, vođenje zapisnika te sastavljanje Prijedloga liste prvenstva za dodjelu gradskog prostora.

Gradonačelnik donosi zaključak o dodjeli prostora na korištenje.

Prijavitelji, čije su prijave podnesene izvan roka ili su nepotpune, kao i one koje ne ispunjavaju uvjete iz članka 7. ovog Pravilnika, neće biti uvrštene na Prijedlog liste prvenstva.

Član Komisije koji je u sukobu interesa obvezan se izuzeti iz postupka ocjenjivanja prijava te ga zamjenjuje zamjenik člana.

**Članak 7.**

Uvjeti javnog natječaja su:

1. udruga mora biti upisana u Registar udruga Republike Hrvatske ili u drugi odgovarajući registar i imati registrirano sjedište u Gradu najmanje jednu godinu prije dana objave javnog natječaja;

2. udruga mora biti upisana u Registar neprofitnih organizacija;

3. udruga mora imati statut usklađen sa Zakonom o udrugama;

3. osoba ovlaštena za zastupanje udruge mora biti u mandatu;

4. udruga mora uredno plaćati doprinose i poreze te druga davanja prema državnom proračunu i proračunu Grada;

5. udruga mora imati ljudske resurse za provedbu aktivnosti;

6. udruga mora voditi transparentno financijsko poslovanje;

7. aktivnosti se moraju provoditi na području Grada;

8. udruga mora uredno ispunjavati obveze koje proizlaze iz prethodno korištenog gradskog prostora.

Prijava na natječaj mora sadržavati sve podatke i dokumentaciju određenu natječajem.

**Članak 8.**

  Prijava na natječaj mora sadržavati:

1. izvadak iz matičnog registra u koji je udruga upisana (ispis internetske stranice);
2. dokaz da je osoba koja zastupa udrugu u mandatu, ako to nije razvidno iz izvatka iz matičnog registra;
3. presliku statuta, sa svim izmjenama i dopunama (usklađen sa Zakonom o udrugama i ovjeren od nadležnog upravnog tijela);
4. dokaz o upisu u Registar neprofitnih organizacija (ispis internetske stranice RNO-a);
5. dokaz nadležnog tijela Grada Makarske o nepostojanju dospjelog duga s osnove potraživanja Grada, ne stariji od 30 dana do dana objave javnog natječaja;
6. dokaz o nepostojanju dospjelog duga po osnovi javnih davanja o kojima službenu evidenciju vodi Porezna uprava, ne stariji od 30 dana do dana objave javnog natječaja;
7. popis zaposlenih osoba u udruzi s nazivom radnog mjesta, potpisan od strane osobe ovlaštene za zastupanje udruge te ovjeren službenim pečatom udruge;
8. presliku financijskog izvješća za prethodnu godinu s pečatom o zaprimanju nadležnog tijela;
9. popis aktivnosti koje će se provoditi u prostoru, za provođenje kojih je udruga registrirana i koje su u okviru oglašene namjene-područja aktivnosti za prostor za koji se podnosi prijava na natječaj;
10. druge dokaze i dokumentaciju navedenu u natječaju.

Prijava sadrži osnovne podatke o prijavitelju s opisom dosadašnjeg rada i djelovanja te planom aktivnosti u predstojećem razdoblju i drugo sukladno javnom natječaju.

**Članak 9.**

  Prijava mora biti vlastoručno potpisana od strane osobe ovlaštene za zastupanje, te ovjerena službenim pečatom udruge.

Prijava mora biti podnesena u roku određenom u javnom natječaju, koji ne može biti kraći od 8 dana, ni duži od 60 dana od dana objave javnog natječaja.

Prijave na natječaj s dokumentacijom se podnose u zatvorenoj omotnici, s naznakom "Ne otvaraj - Javni natječaj za davanje gradskih prostora na korištenje udrugama", preporučeno poštom ili u pisarnici Grada.

Udruge kojih su prijave podnesene izvan natječajnog roka ili su nepotpune, kao i one koje ne ispunjavaju uvjete iz članka 7. ovog Pravilnika, neće biti uvrštene na Prijedlog liste prvenstva za davanje gradskih prostora na korištenje udrugama.

**Članak 10.**

Kriteriji i mjerila za bodovanje pristiglih prijava na natječaj za određeni prostor radi provođenja programa i projekata od interesa za opće dobro, u okviru oglašene namjene područja aktivnosti su:

|  |  |  |  |
| --- | --- | --- | --- |
| **#** | **KRITERIJ** | **MJERILO** | **BROJ BODOVA** |
| a) | Pune godine aktivnog djelovanja od upisa u odgovarajući registar | za svaku punu godinu aktivnog djelovanja | 1 |
| b) | Broj zaposlenika | do 2 | 1 |
| od 3 do 6 | 3 |
| 7 i više | 5 |
| c) | Broj članova i/ili volontera1 | do 10 | 1 |
| od 11 do 20 | 2 |
| više od 20 | 3 |
| d) | Neposredan rad s korisnicima usluga (rad s ciljanim skupinama)2 | do 20 korisnika | 5 |
| od 21 do 50 korisnika | 10 |
| iznad 50 korisnika | 15 |
| e) | Ostvarene financijske potpore za projekte/programe u posljednje dvije godine koje se dokazuju odgovarajućim, valjanim dokazom3 | iz EU fondova i programa | 6 |
| iz državnog proračuna | 5 |
| iz proračuna Grada | 4 |
| iz poslovnog sektora | 3 |
| od drugog javnog ili privatnog donatora | 2 |
| f) | Ostvarena priznanja i nagrade u posljednje dvije godine s priloženim odgovarajućim, valjanim dokazom o istima4 | međunarodna | 8 |
| državna | 6 |
| gradska | 4 |
| strukovna | 2 |
| g) | Zajedničko korištenje prostora | ako se namjerava koristiti prostor s nekom partnerskom organizacijom civilnog društva | 3 |
| h) | Prethodno korištenje prostora | prethodno uredno korištenje istog gradskog prostora u smislu urednog podmirenja zakupnine/naknade, komunalne naknade, spomeničke rente, naknade za uređenje voda | 3 |
| i) | Prethodno ulaganje u prostor uz odobrenje Grada (u posljednjih 5 godina)5 | do 3.000,00 EUR | 3 |
| više od 3.000,00 EUR do 7.000,00 EUR | 5 |
| više od 7.000,00 EUR | 8 |

1 broj članova i/ili volontera dokazuje se Evidencijom o članovima i Evidencijom o volonterima iz godišnjeg izvještaja za prethodnu godinu.

2 neposredan rad s korisnicima usluga dokazuje se godišnjim izvješćem za prethodnu godinu. Ukoliko udruga neposredno radi s korisnicima različitih ciljanih skupina, za svaku ciljanu skupinu dodjeljuju se zasebni bodovi, sukladno ovom kriteriju te se zbrojem pojedinačno dodijeljenih bodova dobije ukupni broj bodova.

3 u slučaju ostvarenja više financijskih potpora za projekte/programe, sukladno ovom kriteriju, broj ostvarenih bodova se zbraja.

4 u slučaju ostvarenja više priznanja ili nagrada, sukladno ovom kriteriju, broj ostvarenih bodova se zbraja.

5 kao dokaz služi dokumentacija koja dokazuje iznos ulaganja u prostor (računi) te odobrenje Grada za ulaganje.

Bodovi ostvareni prema pojedinim kriterijima i mjerilima iz prethodnog stavka, prema točkama: a, b, c, d, e, f, g, h, i, se zbrajaju.

Na temelju zbroja bodova za svakog prijavitelja Komisija utvrđuje Prijedlog liste prvenstva za dodjelu gradskog prostora na korištenje.

**Članak 11.**

Ako dva ili više podnositelja prijava imaju jednak broj bodova, prednost na listi prvenstva ima onaj podnositelj koji je ostvario više bodova po kriterijima navedenih pod d) i f) u tablici iz članka 10. ovog Pravilnika:

1. neposredan rad s korisnicima usluga;

2. ostvarena priznanja i nagrade,

a bodovi po ova dva kriterija se zbrajaju.

Ako, po kriterijima iz prethodnog stavka, podnositelji prijava i dalje imaju jednak broj bodova, prednost na listi prvenstva ima onaj podnositelj koji je ostvario veći broj bodova po kriteriju navedenom pod a) godine aktivnog djelovanja.

Prijavu za dodjelu jednog gradskog prostora, kojeg planira koristiti više udruga u suradnji ili partnerskom odnosu, podnosi samo jedna od udruga, koja smatra da na javnom natječaju može ostvariti veći broj bodova sukladno kriterijima i mjerilima iz članka 10. ovog Pravilnika.

Suradnja, odnosno partnerstvo, iz stavka 3. ovog članka, mora trajati duže od jedne godine do dana objave natječaja i potvrđuje se izjavom, koja se prilaže uz prijavu, potpisanom od ovlaštene osobe prijavitelja i suradničke ili partnerske udruge, ovjerene kod javnog bilježnika.

Namjera korištenja prostora u suradnji ili partnerstvu sa drugom udrugom potvrđuje se izjavom, koja se prilaže uz prijavu za dodjelu gradskog prostora, potpisanom od ovlaštene osobe udruge prijavitelja i suradničke ili partnerske udruge, ovjerene kod javnog bilježnika.

**Članak 12.**

Nakon izvršenog bodovanja prijava i utvrđivanja Prijedloga liste prvenstva za dodjelu pojedinog gradskog prostora, Komisija će na internetskoj stranici Grada i na oglasnoj ploči Grada, javno objaviti Prijedlog liste prvenstva za dodjelu pojedinog gradskog prostora s ukupnim brojem bodova.

Na Prijedlog liste prvenstva za dodjelu pojedinog gradskog prostora prijavitelji mogu uložiti prigovor gradonačelniku zbog redoslijeda na listi reda prvenstva ili zbog ne uvrštavanja na listu reda prvenstva iz razloga navedenih u članku 6. ovoga Pravilnika, u roku 8 dana od dana objavljivanja Prijedloga liste prvenstva.

Odluka gradonačelnika po prigovoru je konačna.

**Članak 13.**

Konačnu listu prvenstva za dodjelu pojedinog gradskog prostora utvrđuje gradonačelnik.

Na temelju Konačne liste prvenstva, gradonačelnik donosi zaključak o dodjeli prostora na korištenje.

**III. UGOVOR O KORIŠTENJU PROSTORA**

**Članak 14.**

  Na temelju Konačne liste prvenstva i zaključka gradonačelnika, sklapa se ugovor o korištenju prostora (u daljnjem tekstu: ugovor).

Ako prijavitelj, koji je ostvario najviše bodova za pojedini prostor, ne pristupi sklapanju ugovora u ostavljenom roku, gradonačelnik sklapa ugovor sa sljedećim prijaviteljem s najvećim brojem bodova.

Ugovor se sklapa na pet godina i ovjerava ga javni bilježnik.

**Članak 15.**

Ugovor se sklapa u pisanom obliku i osim osnovnih podataka o korisniku i prostoru, sadržava:

- visinu naknade;

- odredbu kojom korisnik prihvaća povećanje naknade u tijeku trajanja ugovora prema gradonačelnikovoj odluci;

- aktivnosti od interesa za opće dobro;

- vrijeme trajanja ugovora;

- odredbu o ovršnosti;

- odredbu o razlozima i uvjetima za otkazivanje ugovora u slučaju kršenja ili neizvršavanja odredbi ugovora te odredu o raskidu ugovora;

- odredbu o tome da korisnik ne može bez izričite pisane suglasnosti Grada činiti preinake prostora kojima se mijenja konstrukcija, raspored, površina, namjena i vanjski izgled;

- odredbu o tome da je korisnik dužan o svom trošku izvršiti popravke oštećenja prostora koja je sam prouzročio ili su ih prouzročile osobe koje se koriste poslovnim prostorom

korisnika;

- odredbu da je korisnik dužan plaćati i druge troškove i naknade koje proizlaze iz korištenja prostora;

- odredbu kojom se korisnik obvezuje gradski prostor predati u posjed vlasniku, slobodan od osoba i stvari, istekom roka na koji je dan na korištenje, odnosno istekom otkaznog roka ili raskidom ugovora;

- neopozivu izjavu korisnika kojom se odriče prava povrata uloženih sredstava u gradski prostor;

- odredbu da, ako je ugovor sklopljen s više korisnika (zajedničko korištenje), za sva dugovanja koja proizlaze iz korištenja prostora odgovaraju solidarno;

* i drugo.

**Članak 16.**

Naknada za korištenje gradskog prostora određuje se:

- za I. zonu -------------- 1 EUR/m2, bez PDV-a

- za II. zonu -------------- 0,50 EUR/m2, bez PDV-a

- za III. zonu ------------- 0,30 EUR/m2, bez PDV-a

Zone iz stavka 1. ovoga članka, određene su važećim aktom Grada Makarske o utvrđivanju početne cijene zakupnine za poslovne prostore u vlasništvu Grada Makarske.

Za vrijeme trajanja popravka na pročelju, krovištu i radova na javnim površinama, a zbog kojih korisnik nije mogao koristiti prostor, korisnik nije dužan plaćati naknadu.

Udrugama i drugim organizacijama civilnog društva, kojih je Grad osnivač ili suosnivač, prostor se dodjeljuje na korištenje bez naknade.

**Članak 17.**

  Istekom roka od pet godina korisniku gradskog prostora dodijeljenog temeljem ovog Pravilnika, može se ponuditi sklapanje novog ugovora o zakupu na određeno vrijeme od najduže deset godina, uz mogućnost produljenja za daljnjih najduže deset godina, u kojoj će ponudi iznos mjesečne zakupnine biti određen prema kriterijima važeće odluke Grada Makarske kojom je regulirana cijena zakupa za korištenje gradskog prostora za udruge najkasnije 60 dana prije isteka roka na koji je ugovor sklopljen, pod uvjetom da je korisnik dodijeljeni gradski prostor koristio sukladno ugovoru i uredno izvršavao ugovorne obveze te i dalje ima potrebu za tim prostorom.

Istekom roka od pet godina korisniku gradskog prostora dodijeljenog temeljem ovog Pravilnika,može se zakupniku kojem je istekao ugovor o zakupu, a koji u potpunosti ispunjava sve obveze na temelju prijašnjeg ugovora o zakupu, ponuditi sklapanje ugovora o zakupu na određeno vrijeme od najduže deset godina, uz mogućnost produljenja za daljnjih najduže deset godina, u kojoj će ponudi iznos mjesečne zakupnine biti određen prema kriterijima važeće odluke Grada Makarske kojom je regulirana cijena zakupa za korištenje gradskog prostora za udruge pod uvjetom da je korisnik dodijeljeni gradski prostor koristio sukladno ugovoru i uredno izvršavao ugovorne obveze te i dalje ima potrebu za tim prostorom.

Udruga zahtjev i suglasnost za ponovnu dodjelu gradskog prostora na korištenje podnosi nadležnom upravnom tijelu Grada Makarske u propisanom zakonskom roku

Zaključak o ponovnoj dodjeli gradskog prostora na korištenje, bez provođenja javnog natječaja, donosi gradonačelnik na temelju opisnog i financijskog izvještaja korisnika, za zadnju godinu korištenja prostora.

**Članak 18.**

  Korištenje gradskog prostora može prestati i prije isteka ugovorenog roka, otkazom ugovora.

Grad može otkazati ugovor ako korisnik:

- poslije pisane opomene Grada koristi gradski prostor suprotno ugovoru ili mu nanosi znatniju štetu koristeći ga bez dužne pažnje;

- ne plati dospjelu naknadu u roku od 15 dana od dana pisane opomene Grada;

- vrši preinake gradskog prostora bez pisanog odobrenja Grada;

- gradski prostor daje na korištenje drugim fizičkim i pravnim osobama bilo davanjem u podzakup ili na temelju tehničko-poslovne suradnje suprotno odredbama ovog Pravilnika;

- ne koristi gradski prostor, bez opravdanog razloga, duže od 60 dana.

Korisnik može otkazati ugovor o korištenju prostora ne navodeći razloge.

Otkazni rok je 30 dana.

**Članak 19.**

Za sve što nije uređeno ovim Pravilnikom odgovarajuće će se primijeniti odredbe važećeg zakonskog propisa kojima se uređuje davanje u zakup poslovnog prostora.

**IV. PRIJELAZNE I ZAVRŠNE ODREDBE**

**Članak 20.**

Za gradske prostore, koje na dan stupanja na snagu ovog Pravilnika, koriste udruge bez valjanog pravnog osnova, provest će se javni natječaj sukladno odredbama ovog Pravilnika.

Ugovori za korištenje gradskih prostora, koje na dan stupanja na snagu ovog Pravilnika, koriste udruge, bez prethodno provedenog postupka javnog natječaja, ostaju na snazi do njihova isteka, nakon čega će se provesti postupak javnog natječaja sukladno odredbama ovog Pravilnika.

**Članak 21.**

Danom stupanja na snagu ovog Pravilnika prestaje važiti Pravilnik o davanju poslovnih prostora na korištenje udrugama („Glasnik Grada Makarske“, broj 23/19).

**Članak 22.**

Ovaj Pravilnik stupa na snagu osmog dana od dana objave u Glasniku Grada Makarske.

KLASA: 372-03/19-01/2

URBROJ: 2181-6-02-1-25-19

Makarska, ----------- 2025.g.

**PREDSJEDNICA GRADSKOG VIJEĆA**

**Gordana Muhtić, dipl.iur.**

Bottom of Form